Document ID: 32006L0053

KOMISIJOS DIREKTYVA 2006/53/EB
2006 m. birželio 7 d.
iš dalies keičianti Tarybos direktyvą 90/642/EEB dėl didžiausios toje direktyvoje nustatytos fenbutatinoksido, fenheksamido, ciazofamido, linurono, triadimefono/triadimenolio, pimetrozino ir piraklostrobino likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (1), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2), ypač į jos 4 straipsnio 1 dalies f punktą,
kadangi:
(1)
Pagal Direktyvą 91/414/EEB valstybės narės yra atsakingos už tam tikroms kultūroms skirtų augalų apsaugos produktų leidimus. Tokie leidimai turi būti grindžiami poveikio žmogaus ir gyvūnų sveikatai bei aplinkai įvertinimu. Atliekant tokį įvertinimą, būtina atsižvelgti į operatoriaus ir pašalinių asmenų sąlytį su kenksminga medžiaga, jos poveikį sausumos, vandens ir oro aplinkai bei į tai, kokį poveikį apdorotose kultūrose esančių likučių suvartojimas turi žmonėms bei gyvūnams.
(2)
Didžiausia pesticidų likučių koncentracija (toliau - DLK) rodo mažiausią veiksmingai augalų apsaugai reikalingą panaudotų pesticidų kiekį, naudojant juos taip, kad likučių kiekis būtų kuo mažesnis ir toksikologiniu aspektu priimtinas, ypač pagal apskaičiuotą jų suvartojimą per maistą.
(3)
Didžiausios pesticidų, kuriems taikomos Direktyvos 90/642/EEB nuostatos, likučių koncentracijos (DLK) vertės turi būti visą laiką tikslinamos ir gali būti keičiamos, atsižvelgiant į naujus arba kitokius jų naudojimo atvejus. Komisijai buvo perduota informacija apie naujus arba kitokius fenbutatinoksido, fenheksamido, ciazofamido, linurono, triadimefono/triadimenolio, pimetrozino ir piraklostrobino naudojimo atvejus.
(4)
Vartotojų veikimas per visą gyvenimą šiais pesticidais per maisto produktus, kuriuose gali būti šių pesticidų likučių, yra įvertintas ir apskaičiuotas pagal procedūras ir praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas (3). Tais įvertinimais ir apskaičiavimais pagrįstas tų pesticidų DLK vertes reikia nustatyti taip, kad būtų užtikrinta, jog nėra viršijama leidžiama paros dozė.
(5)
Pimetrozinui, linuronui, triadimenoliui, piraklostrobinui ir fenbutatinui būdingos ūmaus poveikio etaloninės dozės (ŪPED), todėl, remiantis dabartine Bendrijoje galiojančia tvarka ir praktika ir atsižvelgiant į Pasaulio sveikatos organizacijos paskelbtus nurodymus, buvo nustatytas ir įvertintas staigus šių pesticidų poveikis vartotojams per kiekvieną maisto produktą, kuriame gali būti šių pesticidų likučių. Taip pat atsižvelgta ir į Augalų mokslinio komiteto pareikštą nuomonę, ypač į patarimus ir rekomendacijas dėl vartotojų apsaugos nuo pesticidais apdorotų maisto produktų (4). Remiantis pimetrozino, linurono, triadimenolio, piraklostrobino ir fenbutatinoksido patekimo į organizmą įvertinimu, šių penkių pesticidų DLK vertes reikėtų nustatyti taip, kad būtų užtikrinta, jog ūmaus poveikio etaloninės dozės (ŪPED) nebus viršytos. Įvertinus turimą informaciją apie kitų medžiagų poveikį, padaryta išvada, kad šiems pesticidams nėra nustatytos ŪPED, todėl trumpalaikis jų poveikio įvertinimas nėra būtinas.
(6)
Apatinė analizinio nustatymo riba turėtų būti nustatoma kaip didžiausia likučių koncentracija, jei dėl leidžiamų naudoti augalų apsaugos produktų pesticidų likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei naudojimas trečiose šalyse, dėl kurio į Bendrijos rinką galinčiuose patekti maisto produktuose arba ant jų atsiranda likučių, nebuvo patvirtintas būtinais duomenimis.
(7)
Todėl reikėtų nustatyti naujas šių pesticidų DLK.
(8)
Laikinųjų DLK verčių nustatymas ar pakeitimas Bendrijos lygiu valstybėms narėms netrukdo fenheksamidui, ciazofamidui, linuronui, pimetrozinui ir piraklostrobinui nustatyti laikinąsias DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad pakanka ketverių metų laikotarpio, per kurį leidžiama ir toliau naudoti šias medžiagas. Po to laikinosios Bendrijos DLK vertės turėtų tapti galutinėmis.
(9)
Todėl reikėtų atitinkamai iš dalies pakeisti Direktyvą 90/642/EEB.
(10)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 90/642/EEB I priedo produktų grupėje „2. Daržovės, šviežios arba neapvirtos, šaldytos arba džiovintos, v) Lapinės daržovės ir šviežios prieskoninės žolės, a) Salotos ir panašios daržovės“ tarp įrašų „Salotinės trūkažolės“ ir „Kiti“ įtraukiami įrašai „Kopūstinių daržovių lapai ir stiebai“ ir „Rukolos salotos (ruccola)“.
2 straipsnis
Direktyvos 90/642/EEB II priedo A dalis iš dalies keičiama pagal šios direktyvos priedą.
3 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip 2006 m. gruodžio 8 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Jos taiko tas nuostatas nuo 2006 m. gruodžio 9 d., išskyrus piraklostrobino atveju, kai tas nuostatas jos taiko nuo 2007 m. balandžio 21 d.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2006 m. birželio 7 d.

Labels: 20
17
6